इन्द्रप्रस्थ में देवर्षि नारद का आगमन- सत्यवादी धर्मराज युधिष्ठिर अपनी पत्नी द्रौपदी के साथ इन्द्रप्रस्थ में सुखपूर्वक रहकर भाइयों की सहायता से सम्पूर्ण प्रजा का पालन करने लगे। सारे शत्रु उनके वश में हो गये। एक दिन देवर्षि नारद वहाँ आ पहुँचे। नारद जी की विधिपूर्वक अघ्र्य, पाद्य आदि से पूजा की गई। युधिष्ठिर ने बड़ी विनम्रता से उन्हें अपने राज्य की सब बातें निवेदन कीं। द्रौपदी को देवर्षि नारद के शुभागमन का समाचार भेज दिया गया। शीलवती द्रौपदी बड़ी पवित्रता और सावधानी के साथ देवर्षि नारद के पास आई और प्रणाम करके बड़ी मर्यादा के साथ हाथ जोड़कर खड़ी हो गई। नारद जी ने आशीर्वाद देकर द्रौपदी को रनिवास में जाने की आज्ञा दे दी।